Mynd / RARIKStaurastæður brotnuðu viða á Norðurlandi í óveðrinu í desember . Fréttir 14. janúar 2020 Dreifikerfi raforku á Norðurlandi ekki á vetur setjandi Margrét Þóra Þórsdóttir „ Í nýliðnu óveðri kom augljóslega í ljós að núverandi dreifikerfi raforku á Norðurlandi er ekki á vetur setjandi . Sú staðreynd hefur reyndar lengi legið fyrir enda skort verulega á að eðlilegu viðhaldi á dreifikerfinu væri sinnt , “ segir í ályktun sem Framsýn , stéttarfélag hefur sent frá sér . Þar er lýst yfir megnri óánægju með aðgerðarleysi hins opinbera í raforkumálum . „ Það er ólíðandi með öllu að fólk þurfi að búa við fjarskipta - og rafmagnsleysi sólarhringum saman árið 2019 , svo ekki sé talað um atvinnulífið sem treysta þarf á örugga raforku , “ segir enn fremur í ályktun Framsýnar . Rafmagnsstaurar brotnuðu eins og tannstönglar Eins segir að tjón vegna rafmagnsleysis sé verulegt , það hlaupi á milljörðum króna . „ Án efa hefði verið hægt að draga verulega úr tjóni af völdum óveðursins hefði eðlilegri innviðauppbyggingu verið sinnt í gegnum tíðina í stað þess að láta það sitja á hakanum . Vissulega er það athyglisvert að rafmagnsstaurar hafi brotnað eins og tannstönglar í óveðrinu , það hlýtur að segja töluvert um ástand þeirra . “ Fjárfesting sem skilar sér Framsýn segir að stjórnvöld verði að bregðast við þessum alvarlega vanda í samráði við raforkufyrirtækin og íbúa þeirra sveitarfélaga sem búa við þessar óboðlegu aðstæður . Þá krefst Framsýn þess að ráðist verði í lagfæringar á dreifikerfinu þegar í stað svo aðstæður sem þessar endurtaki sig ekki . „ Nú þegar ákveðin efnahagslægð er í þjóðfélaginu er fátt betra en að ráðast í uppbyggingu á raforkukerfinu á landsbyggðinni , það er fjárfesting sem skilar sér beint aftur til þjóðarbúsins . “ Loks þakkar Framsýn þeim fjölmörgu starfsmönnum sem unnu við að koma rafmagni í lag fyrir ómetanleg störf , oft við hættulegar aðstæður . „ Það sama á við um þá björgunarsveitarmenn sem stóðu vaktina í óveðrinu . Þeim verður seint þakkað að fullu fyrir þeirra frábæra starf í þágu samfélagsins . “